FDM kårer Mercedes-Benz EQC til bedste elbil på markedet

Tesla Model 3 måske nok den mest populære elbil på markedet i Danmark lige nu, men det er ikke den bedste elbil, mener forbrugerorganisationen FDM. Den ære tilfalder Mercedes-Benz EQC 400 4Matic, der vinder over både Tesla og alle de andre elbiler, der findes på det danske marked lige nu.

“Det tyske mærkes mange års erfaringer med at fremstille biler af høj kvalitet og med businessclass-komfort fornemmes i en elbil, der også fungerer fint i hverdagen med hurtig ladning og fin rækkevidde,” hedder det i bedømmelsen.

Bilen får dog på puklen for sin vægt, prisen og for kort garanti.

“Mercedes-Benz EQC er samlet set den bedste elbil, man kan købe i øjeblikket. Prisen er desværre så høj, at mange bilkøbere må nøjes med at drømme om bilen. Men EQC lover godt for fremtidens elbiler,” skriver FDM.

Til gengæld vinder Tesla Model 3 prisen som den elbil, der har den hurtigste ladetid – og storebror Tesla Model S Long Range vinder længste rækkevidde. Danmarks billigste elbil, Smart EQ fortwo Cabrio, er samtidig den ringeste, hævder FDM.

Her er listen over de 14 elbiler som FDM har testet, sorteret fra bedst til ringest. Anmeldelserne af de enkelte modeller kan læses hos FDM. Du kan også læse vores egne anmeldelser af hybrid- og elbiler lige her.

# | Model | Score | Pris (kr.)
01 | Mercedes-Benz EQC 400 4Matic | ***** | 679.998
02 | Tesla Model S Long Range | ***** | 772.474
03 | Tesla Model 3 Long Range AWD | ***** | 460.484
04 | Hyundai Kona Electric Premium | ***** | 349.995
05 | Kia e-Niro Advance | ***** | 349.999
06 | Audi e-tron 55 Quattro | ***** | 799.990
07 | BMW i3 Charged Professional 120 Ah | **** | 379.000
08 | Hyundai Ioniq Electric Premium | **** | 279.995
09 | Jaguar I-Pace EV400 AWD S | **** | 713.880
10 | Kia e-Soul Advance | **** | 339.999
11 | Nissan Leaf E+ Tekna | **** | 361.400
12 | Tesla Model X Long Range | **** | 892.664
13 | VW e-Golf (5-dørs) | **** | 320.395
14 | Smart EQ fortwo Cabrio | ** | 237.098

FDM kårer Mercedes-Benz EQC til bedste elbil på markedet