Mercedes afslører ny elektrisk MPV med rækkevidde på 400 km

Har du mange børn – eller bare brug for god plads i bilen, så er der godt nyt. Mercedes vil under det kommende Frankfurt Motor Show udstille sin spritnye elektriske MPV, men har allerede i dag afsløret både billeder og detaljer om bilen, der får navnet Mercedes-Benz EQV. Det er en større bror til Mercedes-Benz EQC SUV’en, der blev præsenteret sidste år.

Den nye EQV er udrustet med en 100 kWh batteripakke, der kan levere en rækkevidde på 405 kilometer, fortæller Damiler i en pressemeddelelse. Bilen er udrustet med en 11 kW vandkølet oplader, der kan oplade batteriet via en stikkontakt på under 10 timer. Sættes opladeren til en hurtig  ladestander, kan den håndtere 110 kW, hviket ifølge Mercedes betyder, at den kan oplades fra 10 til 80 procent på mindre end tre kvarter.

Den elektriske motor har en maksimal effekt på 150 kW, hvilket giver bilen en topfart på 160 km/t. Ikke just overvældende, men magien sker i virkeligheden også i kabinen i MPV’er.

Batteriet er placeret langs bunden, hvorfor der er rig mulighed for at levere forskellige sædekonfigurationer. Den kan udstyres med seks individuelle sæder, hvis den skal bruges som eksempelvis shuttle, eller den kan udstyres med 7 eller 8 sæder til storfamilien. Herover en række billeder af bilens indre (klik for at forstørre).

Bilen skal ifølge Mercedes-Benz produceres i Spanien, hvor også V-klassen og Mercedes-Benz Vito bygges. Desværre er der endnu ikke nogen informationer om hverken prisen eller præcis hvornår de første modeller kører ud af fabrikken.

Mercedes afslører ny elektrisk MPV med rækkevidde på 400 km